《简子崧时丞建德》
宋代·赵蕃

石田渡口钲鼓鸣，忆同居民送君行。
至今是邦数廉吏，君与韦陆俱其名。
别来忆君已腾趠，故人无复思渔钓。
岂知更作畿县丞，未免流俗轻嘲傲。
如君为学未易论，渊源固自知所尊。
使其策足上台省，憸人吉士当以分。
韬藏自是玉之美，奈何有道贫贱耻。
汉宣且识东海萧，吾君聪明岂不尔。
顾君强饭力自持，九十半百古语之。
扁舟仅可顷刻住，便风催人当语离。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。